Директорът на Държавно издателство „Народна култура“ Стефан Дичев прави опит да уволни Пенка Пройкова по време на „чистките“ на „буржоазни“ и „неблагонадеждни“ кадри около чешките събития през 1968 г., но не успява: съпругът на по-малката ѝ сестра Сийка Йовчо Гаргов работи в Министерския съвет, задейства връзките си и Пенка Пройкова е възстановена на работа. Скоро Стефан Дичев безславно бива прогонен от директорския пост в ДИ „Народна култура“. На негово място е назначен Божидар Божилов, поет и бохем. Положението на Пройкова в издателството е бетонирано, тъй като тя вече е превела и изредактирала твърде много книги, отчетени като качествени издания. Стига се дотам, че я преназначават от редактор във временно изпълняваща длъжността завеждащ редакция, докато на директорския пост в издателството е още Божидар Божилов.